Óttar M. Norðfjörð

**Óttar M. Norðfjörð** (f. 29. janúar 1980) er íslenskur rithöfundur og ljóðskáld. 

Bækur Óttars hafa margar vakið mikið umtal og sumar selst vel. Ævisagan *Hannes: nóttin er blá, mamma* sat í margar vikur í efsta sæti metsölulista Eymundsson og varð jafnframt ein mest selda bók ársins 2006 . Þá var skáldsagan *Hnífur Abrahams* 15. mest selda bókin á íslensku árið 2007 . Bækur hans hafa verið þýddar á hollensku, þýsku, frönsku og spænsku.

Óttar var tilnefndur til Blóðdropans, hinna íslensku glæpasagnaverðlauna árið 2012 fyrir skáldsöguna *Lygarann*. Hann hlaut Tindabikkju Glæpafélags Vestfjarða árið 2013 fyrir *Blóð hraustra manna*. 

## Ævi og störf
Óttar fæddist í Reykjavík og ólst upp í Norðurmýri. Hann er sonur arkitektanna og hjónanna Alenu Anderlovu og Sverris Norðfjörð. Sverrir lést árið 2008.

Eiginkona Óttars er Elo Vazquez. Þau hafa unnið saman að ýmsum verkefnum, sömdu t.d. saman teiknimyndir sem birtust í Reykjavík Grapevine 2009-2010  og leikstýrðu tónlistarmyndbandi fyrir spænsku hljómsveitina I Am Dive árið 2013.

Óttar gekk í æfingaskóla Kennaraháskóla Íslands, þar sem hann var m.a. hluti sveitar skólans á skólaskákmóti Reykjavíkur. Þaðan fór Óttar í Menntaskólann við Hamrahlíð og útskrifaðist sem einingadúx af eðlisfræði- og náttúrufræðibraut vorið 2000.

Hann er með meistaragráðu í heimspeki frá Háskóla Íslands.

Sumar bækur Óttars bera þess merki að hann stundaði myndlistarnám frá unga aldri, en árið 2004 hélt hann sýningu á málverkum sínum í Gallerí Tukt.

### Stjórnmálaþátttaka og samfélagsmál
Óttar hefur skilgreint sig sem pólitískan ádeilulistamann. Sumarið 2013 vakti mikla athygli þegar hann birti mynd af sér á því sem kallað var „frægasti bekkur landsins“ með blað sem á stendur „þessi bekkur er óheppilegur“. Vísaði hann þar til myndbands af umdeildri handtöku á Laugavegi, þar sem lögreglumaður greip í konu sem skall við það á bekk og þaðan í jörðina. Vöktu viðbrögð lögreglu talsverða reiði, en hún sagði aðferðirnar vera réttmætar þótt staðsetning bekkjarins hafi verið óheppileg. Lögreglumaðurinn var síðar dæmdur af héraðsdómi fyrir að fara offari við handtökuna.

Óttar skipaði 9. sæti á framboðslista Nýs afls í Reykjavíkurkjördæmi norður í Alþingiskosningunum 2003..

Óttar hefur verið virkur í starfi Torfusamtakanna. Veturinn 2007-2008 skipulagði hann mótmælafund og herferð til að verja hús við Laugaveg niðurrifi. Úr varð að Reykjavíkurborg keypti húsin sem um ræddi af verktökunum sem ætluðu að rífa þau og hefur síðan látið gera þau upp.

Óttar var eitt þeirra skálda sem vöktu athygli fyrir vasklega framgöngu í búsáhaldabyltingunni.

## Verk
Óttar hefur gefið út ljóðabækur, teiknimyndasögur og klippiverk hjá Nýhil. Fyrsta skáldsaga hans, *Barnagælur*, kom út hjá Máli og menningu árið 2005 og síðan þá hafa komið út *Hnífur Abrahams* (2007), *Sólkross* (2008), *Paradísarborgin* (2009), *Áttablaðarósin* (2010), *Lygarinn* (2011) og *Una* (2012) hjá Sögum útgáfu. *Blóð hraustra manna*, sem Forlagið gaf út 2013, er sjálfstætt framhald spennumyndarinnar *[[Borgríki (kvikmynd)|Borgríkis]]*. Hún var samin samhliða handriti kvikmyndarinnar *Borgríki 2: Blóð hraustra manna*, sem var frumsýnd haustið 2014.

### Ljóðabækur
* Í Reykjavík (2002)
* Grillveður í október (2004)
* Sirkus (2005)
* Gleði og glötun (2005)
* A-Ö (2006)
* Spegill sálarinnar, tár hugans (2009, tileinkuð Hannesi Hólmsteini Gissurarsyni)

### Skáldsögur
* Barnagælur (2005)
* Hnífur Abrahams (2007)
* Sólkross (2008)
* Paradísarborgin (2009)
* Örvitinn eða hugsjónamaðurinn (2010)
* Áttablaðarósin (2010)
* Lygarinn: sönn saga (2011)
* Una (2012)
* Blóð hraustra manna (2013)

### Æviþættir og sagnfræðirit
* Hannes: nóttin er blá, mamma (2006)
* Hólmsteinn: holaðu mig, dropi, holaðu mig (2007)
* Íslam með afslætti (2008, ritstjóri ásamt Auði Jónsdóttur)
* Gissursson: hver er orginal? (2008)
* Snillingurinn: ævisaga Hannesar Hólmsteinars (2009)
* Arkitektinn með alpahúfuna: ævisaga Sverris Norðfjörð (2009)
* Teflt fyrir augað: 12 bestu skákir Sverris Norðfjörð (2010)
* Íslenskir kapítalistar 1918-1998 (2011)
* Jóhannesarguðspjall (2014)

### Teiknimyndasögur
* Jón Ásgeir og afmælisveislan (2007)
* Tíu litlir bankastrákar (2008)

## Neðanmálsgreinar


## Tenglar
* Heimasíða Óttars M. Norðfjörð
* Um Óttar M. Norðfjörð á Bókmenntavefnum